บทบาทของข้อมูลคติชนวิทยาต่อการจัดการท่องเที่ยว ชุมชนไทดำ อำเภอเชียงคาน จังหวัดเลย  
The role of folklore data on tourism management, Tai Dam Community, Chiang Khan District, Loei Province

กิตติพงษ์ ภูมิคอนสาร1 พรสวรรค์ ศิริกัญจนาภรณ์2 สุรธัชนุกูล นุ่นภูบาล3

iDPiGzTH@gmail.com1 pornsavarn.sir@lru.ac.th2 Anukul.123@hotmail.com3

09-5953-35991 08-1964-64182 08-7081-88603

**บทคัดย่อ**

บทความเรื่อง บทบาทของข้อมูลคติชนวิทยาต่อการจัดการท่องเที่ยว ชุมชนไทดำ อำเภอเชียงคาน จังหวัดเลย   
มีวัตถุประสงค์เพื่อ ศึกษาบทบาทของข้อมูลคติชนวิทยาต่อการจัดการท่องเที่ยวในชุมชนไทดำ ตำบลเขาแก้ว อำเภอเชียงคาน   
จังหวัดเลย เก็บรวบรวมข้อมูลจากเอกสารและข้อมูลภาคสนามเชื่อมโยงกับ แหล่งท่องเที่ยวในอำเภอเชียงคาน จังหวัดเลย   
โดยใช้แบบสัมภาษณ์แบบมีโครงสร้าง และแบบสังเกต วิเคราะห์และตีความข้อมูลโดยใช้แนวคิดทฤษฎีบทบาทหน้าที่ทางคติชนวิทยา แนวคิดคติชนสร้างสรรค์ และแนวคิดโลกาภิวัตน์

ผลการศึกษาพบว่า

ข้อมูลทางคติชนวิทยา มีบทบาทต่อการท่องเที่ยว มี 5 ด้าน ดังนี้ 1) คติชนวิทยากับการสร้างอัตลักษณ์ทางชาติพันธ์ไทดำ   
2) คติชนวิทยากับการอธิบายแหล่งท่องเที่ยว 3) คติชนวิทยากับการสร้างผลิตภัณฑ์การท่องเที่ยว 4) คติชนวิทยากับการสร้าง  
แหล่งการเรียนรู้ และ 5) คติชนวิทยากับการสร้างสรรค์กิจกรรมการท่องเที่ยว จะเห็นได้ว่า เมื่อบริบททางสังคมเปลี่ยนไป   
การท่องเที่ยวเข้ามามีบทบาทสำคัญต่อการพัฒนาประเทศทำให้วัฒนธรรมจึงเข้าสู่กระบวนการปรับเปลี่ยนเป็นสินค้า ดังนั้น  
ข้อมูลคติชนวิทยาจึงถูกสร้างคุณค่าและนำมาพัฒนาการท่องเที่ยวท่ามกลางกระแสโลกาภิวัตน์ดังกล่าว

**คำสำคัญ: คติชนวิทยา การจัดการท่องเที่ยว และไทดำ**

**Abstract**

An article on the role of folklore data on tourism management, Tai Dam Community, Chiang Khan District, Loei Province.intended for A study of the role of folklore data on tourism management in the Tai Dam community, Khao Kaew Sub-district,Chiang Khan District.Loei Province Collected data from documents and field data linked to Tourist attractions in Chiang Khan District, Loei Province The structured interview and observation were used. Data were analyzed and interpreted by using the concept of folklore role theory. creative folklore concept and the concept of globalization

The study found that

1 พระกิตติพงษ์ ภูมิคอนสาร หลักสูตรมหาบัณฑิต สาขาวิชาภาษาไทย คณะมนุษย์ศาสตร์และสังคมศาสตร์ มหาวิทยาลัยราชภัฎเลย

2 รศ.ดร.พรสวรรค์ ศิริกัญจนาภรณ์ สาขาวิชาภาษาไทย คณะมนุษย์ศาสตร์และสังคมศาสตร์ มหาวิทยาลัยราชภัฎเลย

3 ผู้ช่วยศาสตราจารย์ ดร.สุรธัชนุกูล นุ่นภูบาล สาขาวิชาภาษาไทย คณะมนุษย์ศาสตร์และสังคมศาสตร์ มหาวิทยาลัยราชภัฎเลย

Folklore information It plays a role in tourism in 5 aspects as follows: 1) Folklore and the creation of Tai Dam ethnic identity. 2) Folklore and description of tourist attractions. 3) Folklore and creation of tourism products.  
4) Folklore and creationlearning resources. and 5) folklore and the creation of tourism activities. It can be seen that when the social context changesTourism plays an important role in the development of the country, causing the culture to enter the process of converting into commodities. Folklore information is therefore valued and used to develop tourism in the midst of such globalization.

**Keywords:** แปลจากคำสำคัญภาษาไทย

**ความนำ**

การท่องเที่ยวเป็นการเดินทาง เพื่อสร้างสมประสบการณ์ชีวิตที่นอกเหนือจากการพักผ่อนหย่อนใจ เป็นการท่องเที่ยวที่เน้น  
วิถีชีวิตอันเรียบง่าย ที่สะท้อนความเป็นไทยที่แท้จริงเพื่อให้ผู้มาเยือนได้สัมผัส สิ่งจูงใจสำคัญของการท่องเที่ยวก็คือ ความแตกต่างของวิถีชีวิต และการได้แลกเปลี่ยนความรู้ความคิดซึ่งกันและกันที่ก่อให้เกิดกระบวนการเรียนรู้ต่างๆ มากมาย อาทิเช่น การเรียนรู้ประวัติศาสตร์ท้องถิ่น การดำเนินชีวิต วิถีชีวิต การทำมาหากิน

การท่องเที่ยวเป็นอิทธิพลหนึ่งต่อการเปลี่ยนแปลงที่เกิดขึ้น กลุ่มชาติพันธุ์จะเริ่มกลับไปค้นหาความจริงแท้ของเผ่าพันธุ์  
ทั้งประเพณี ความคิด ความเชื่อทางคติชน ที่กำหนดอัตลักษณ์ของตัวเองอย่าแท้จริง จนกระทั่งเกิดกระบวนการทำให้คติชนกลาย  
เป็นสินค้าที่แสดงความเป็นชาติพันธุ์เริ่มปรากฏออกมามากขึ้น การเข้าไปเกี่ยวโยงกับกลไกลทางเศรษฐกิจผ่านการท่องเที่ยวนี้เองทำให้  
กลุ่มชาติพันธุ์เริ่มกลับมามีตัวตนชัดเจนขึ้นในสังคมคมอีกครั้ง(สุนิสา ฉันท์รัตนโยธิน,2546)

จังหวัดเลยมีศักยภาพในการรับรองนักท่องเที่ยวได้เป็นอย่างดี เพราะมีทรัพยากรการท่องเที่ยวทางธรรมชาติประวัติศาสตร์ ศาสนสถาน ศิลปวัฒนธรรม เกษตร หัตถกรรมและข้อมูลทางคติชนวิทยา ที่สามารถดึงดูดนักท่องเที่ยวทั้งชาวไทยและต่างประเทศ  
ให้มาเที่ยวชมและสามารถเชื่อมโยงการท่องเที่ยวกับจังหวัดข้างเคียงได้ ตลอดจนได้มีการพัฒนาให้จังหวัดเลยก้าวสู่การเป็นศูนย์กลางการท่องเที่ยวในอนุภูมิภาคลุ่มน้ำโขง หรือที่กล่าวกันว่า “ประตูสู่อนุภูมิลุ่มน้ำโขง” นอกจากนั้นในจังหวัดเลยยังมีกลุ่มชาติพันธุ์ไทดำซึ่งมีเพียงแห่งเดียวในภาคอีสาน อยู่ที่หมู่บ้านนาป่าหนาด ตำบลเขาแก้ว อำเภอเชียงคาน จังหวัดเลย ซึ่งเป็นหมู่บ้าน  
ที่มีเอกลักษณ์และทุนทางสังคมด้านวัฒนธรรมประเพณีดั้งเดิม ตลอดจนข้อมูลทางคติชนของชาวไทดำเป็นทุนเดิมของหมู่บ้าน  
และมีศิลปวัฒนธรรมที่น่าเรียนรู้ การศึกษาในหมู่บ้านแห่งนี้ได้จัดตั้งศูนย์วัฒนธรรมไทดำบ้านนาป่าหนาด เพื่อให้เป็นแหล่งท่องเที่ยวเชิงอนุรักษ์ชาติพันธ์ ไทดำมีประวัติความเป็นมาที่น่าสนใจเป็นอย่างมาก แต่อย่างไรก็ตามกิจกรรมต่างๆ ในศูนย์วัฒนธรรมไทดำ   
บ้านนาป่าหนาด ได้แก่ ขนบธรรมเนียมประเพณีและวัฒนธรรมความเป็นชาวไทดำ ก็ยังไม่ได้จัดให้เป็นระเบียบแบบแผนที่ชัดเจน   
ไม่มีการรวมตัวของกลุ่มไทดำ โดยเฉพาะกลุ่มเยาวชนไทดำที่ต้องสืบสานความเป็นชาวไทดำ และดำรงความเป็นชาติพันธ์ของตน  
สืบต่อไป รวมทั้งขาดการสนับสนุนกิจกรรมการดำเนินการพัฒนาด้านต่างๆ ในหมู่บ้านยังไม่ทั่วถึง

ชาวไทดำ มีประวัติศาสตร์อันยาวนานน่าศึกษาค้นคว้าเป็นอย่างยิ่ง มีขนบธรรมเนียมประเพณี วัฒนธรรม ภาษาพูด ภาษาเขียนที่เป็นเอกลักษณ์เฉพาะตัว มีความเป็นอยู่แบบเรียบง่าย มีจิตใจเอื้อเฟื้อเผื่อแผ่ รักความสงบ มีกษัตริย์ปกครองถึง 45 พระองค์   
ไทดำอยู่ทั่วไปตั้งแต่มณฑลกวางสี ยูนาน ตังเกี๋ย มีมากในแคว้นสิบสองจุไท โดยเฉพาะในแถบเมืองแถงจะมีไทดำอยู่หนาแน่น   
ไทดำบ้านนาป่าหนาดอพยพมาจากแคว้นสิบสิงจุไท ซึ่งเป็นครั้งที่ 5 ในสมัยพระบาทสมเด็จพระจุลจอมเกล้าเจ้าอยู่หัว   
รัชการที่ 5 ได้โปรดเล้าให้ พระยาภูธราภัยหรือพยาชมพู เป็นแม่ทัพคุมกองทัพไปปราบฮ่อและได้อพยพชาวไทดำจากเมืองแถง  
และเมืองพวนในแคว้นสิบสองจุไท ซึ่งได้เดินทางข้ามแม่น้ำโขงมายังฝั่งไทย มาถึงปากแม่น้ำลาย ทำแพล่องแม่น้ำน่านลงมา  
ในปี พ.ศ. 2425 ต่อมาเมื่อปี พ.ศ. 2430 ได้อพยพเข้าไปในประเทศลาวอีก และอพยพกลับมาตั้งบ้านเรือนอยู่ที่บ้านนาป่าหนาด   
เมื่อปี พ.ศ. 2460 จนถึงปัจจุบันมีชาวไทยดำซึ่งเป็นหมู่บ้านเดียวใน จังหวัดเลย ที่รักษาขนบธรรมเนียมประเพณีมาจนถึงปัจจุบัน   
มีภาษาประจำถิ่น คือ ภาษาไทดำ และภาษาเลย มีอักษรไทดำที่ยังอนุรักษ์เก็บบันทึกหลักฐานไว้ ประเพณีท้องถิ่นที่ปฏิบัติ  
สืบทอดกันมายาวนาน ได้แก่ ศิลปะการละเล่นของชาวไทดำ (แซปาง) ที่ชาวบ้านละเล่นกันอยู่จนถึงปัจจุบัน มีบุญประจำปี   
คือบุญประทายข้าวเปลือกที่ปฏิบัติกันทุกปีในเดือนสาม มีประเพณีโฮมไทดำ ซึ่งเป็นการรวมเครือญาติ ของชาวไทดำจากทุกจังหวัด  
ทั่วประเทศ จัดสืบทอดกันมายาวนานจนถึงปัจจุบัน รวม 8 ปี ประเพณีเลี้ยงบ้านปฏิบัติทุกปี ปีละ 2 ครั้ง ในเดือนหกและเดือนสิบเอ็ดหรือสิบสอง (เพชรตะบอง ไพศูนย์,2548)

ชาวไทดำบ้านนาป่าหนาด มีวัฒนธรรมประเพณี การใช้ชีวิต ภาษา การทำเกษตรกรรม การละเล่น การแต่งกาย ศิลปะ   
ตลอดถึงพิธีกรรมต่างๆ ที่แฝงด้วยข้อมูลทางคติชน ไม่ว่าจะเป็นการเล่านิทานพื้นบ้านที่สื่อถึงความเป็นตัวตนของคนของชาวไทดำเอง การสร้างสถาปัตยกรรม ที่เป็นเอกลักษณ์ และพิธีกรรมต่างๆ ที่บ่งบอกถึงอัตลักษณ์ของชาติพันธ์ ข้อมูลทางคติชนเหล่านี้ ควรค่าแก่การอนุรักษ์ให้ดำรงอยู่ในสังคมไทยต่อไป แต่เจตนารมณ์และความตั่งใจนี้จะดำเนินไปได้มากน้อยเพียงใด จำเป็นต้องสร้างกลไก ควบคุม ส่งเสริมและอนุรักษ์ไว้ให้ข้อมูลทางคติชนเหล่านี้ ให้ดำรงอยู่ได้ โดยวิธีการส่งเสริมการท่องเที่ยวเพื่อเผยแพร่ข้อมูลเหล่านี้ให้แก่นักท่องเที่ยวได้เรียนรู้ ความเป็นชาวไทดำ การจัดกิจกรรมในการท่องเที่ยวของชุมชน การจัดทำสื่อต่าง ๆ เพื่อส่งเสริมการท่องเที่ยว การแสดงวิถีชีวิติ และวัฒนธรรมของไทดำ

**วัตถุประสงค์ของการศึกษา**

เพื่อศึกษาบทบาทของข้อมูลคติชนวิทยาต่อการจัดการท่องเที่ยวในชุมชนไทดำ ตำบลเขาแก้ว อำเภอเชียงคาน จังหวัดเลย

**ขอบเขตของการศึกษา**

**1 ขอบเขตด้านพื้นที่**

ผู้ศึกษาได้เก็บรวบรวมข้อมูลคติชนวิทยาจากบ้านนาป่าหนาด หมู่ที่ 4 ตำบลเขาแก้ว อำเภอเชียงคาน จังหวัดเลย

**2 ขอบเขตด้านผู้ให้ข้อมูล**

ผู้ให้ข้อมูลทางคติชนมีจำนวน 5 คน ได้แก่ ผู้นำชุมชน 2 คน ปราชญ์ชาวบ้านจำนวน 2 คน ชาวบ้าน 1 คน

**3 ขอบเขตด้านเนื้อหา**

3.1 ข้อมูลคติชนวิทยา ชาวไทดำบ้านนาป่าหนาด

3.2 การจัดการท่องเที่ยว ประกอบด้วย 5 ด้าน

1) คติชนวิทยากับการสร้างอัตลักษณ์ทางชาติพันธ์ไทดำ

2) คติชนวิทยากับการอธิบายแหล่งท่องเที่ยว

3) คติชนวิทยากับการสร้างผลิตภัณฑ์การท่องเที่ยว

4) คติชนวิทยากับการสร้างแหล่งการเรียนรู้

5) คติชนวิทยากับการสร้างสรรค์กิจกรรมการท่องเที่ยว

**คำจำกัดความ**

**คติชนวิทยา** คือ วิชาที่ศึกษาข้อมูลทางวัฒนธรรมของมนุษย์ที่มีการถ่ายทอดสืบต่อกันมา ทั้งในสังคมชนบทและในสังคมเมือง ไม่ว่าจะเป็นตำนาน นิทาน นิยายประจำถิ่น เพลง ปริศนาคำทาย สำนวนภาษิต คำพังเพย การละเล่น การแสดง เครื่องมือเครื่องใช้ อาหารการกิน ยาพื้นบ้าน ความเชื่อ ประเพณีและพิธีกรรม

**การจัดการท่องเที่ยว** คือเป็นเรื่องของการเดินทางที่เป็นการชั่วคราวด้วยความสมัครใจ มิใช่ถูกบังคับ หรือเพื่อสินจ้างแต่เพื่อวัตถุประสงค์อื่นๆ เช่น เพื่อการพักผ่อนหย่อนใจความสนุกสนานเพลิดเพลิน การศึกษาศาสนากีฬา เยี่ยมญาติมิตร ติดต่อธุรกิจการประชุมสัมมนา เป็นต้น **ไทดำ** คือ เป็นกลุ่มชาวไทกลุ่มหนึ่ง ที่มีถิ่นฐานดั้งเดิมอยู่ในเขตสิบสองจุไทเดิม หรือบริเวณลุ่มแม่น้ำดำและแม่น้ำแดง  
ในเวียดนามตอนเหนือ ซึ่งเป็นถิ่นที่อยู่ดั้งเดิมของชาวไทดำและ ชาวไทขาว ปัจจุบันสิบสองจุไทคือจังหวัดเดียนเบียนฟูของเวียดนาม   
มีเขตติดต่อกับประเทศลาวคือแขวงพงสาลี

บทความนี้ผู้เขียนได้ศึกษาบทบาทของข้อมูลคติชนวิทยาที่มีผลต่อการจัดการท่องเที่ยว ของชุมชนไทดำ ท่ามกลางกระแสโลกาภิวัตน์ ที่การท่องเที่ยวเข้ามามีบทบาทสำคัญต่อการพัฒนาประเทศทำให้วัฒนธรรมจึงเข้าสู่กระบวนการปรับเปลี่ยนเป็นสินค้า ดังนั้นข้อมูลคติชนวิทยาจึงถูกสร้างคุณค่าและนำมาพัฒนาการท่องเที่ยว จาการศึกษาผู้เขียนได้สรุปบทบาทของข้อมูลคติชนวิทยา  
ที่มีผลต่อการจัดการท่องเที่ยว ของชุมชนไทดำ ไว้ 5 ด้าน ดังนี้

**บทบาทของข้อมูลคติชนวิทยาต่อการจัดการท่องเที่ยว ชุมชนไทดำ อำเภอเชียงคาน จังหวัดเลย**

**1. คติชนวิทยากับการสร้างอัตลักษณ์ทางชาติพันธ์ไทดำ**

ชุมชนไทดำบ้านนาป่าหนาดเป็นหมู่บ้านที่มีลักษณะเป็นหมู่บ้านสาธิต อัตลักษณ์หรือความเป็นไทดำทั้งหมดประกอบขึ้นด้วย กิจกรรมหรือการดำเนินชีวิตต่างๆ ให้ผู้ที่เข้ามาเยี่ยมชมได้เห็นภาพจริง การสร้างอัตลักษณ์หรือตัวตนของชาวไทดำ เริ่มต้นด้วย  
การนำเอาข้อมูลทางคติชนวิทยาออกมานำเสนอโดยผ่านการก่อตั้งพิพิธภัณฑ์ ที่แฝงไปด้วยวัฒนธรรมต่าง ๆ ไม่ว่าจะเป็นเรื่องของพิธีกรรม ความเชื่อ ภาษา การแต่งกาย เสื้อผ้า การละเล่น ตลอดถึงการดำเนินชีวิตในแต่ละวัน ซึ่งน้อยคนนักที่จะได้เข้ามาสัมผัสความเป็นไทดำได้อย่างลึกซึ้ง

 ข้อมูลทางคติชนวิทยาที่ชาวไทดำได้นำมาใช้ในการจัดการท่องเที่ยวเพื่อแสดงถึงอัตลักษณ์ความเป็นไทดำนั้น มี 3 ประเภทด้วยกัน คือ 1.คติชินประเภทที่ใช้ถ้อยคำ ไม่ว่าจะเป็น ภาษา เพลงพื้นบ้าน นิทานพื้นบ้าน บทกลอนต่างๆ ได้ถูกนำมาสร้างอัตลักษณ์เพื่อแสดงถึงความเป็นตัวตน ยกตัวอย่างเช่น การใช้ภาษา ถูกใช้เวลาต้อนรับนักท่องเที่ยวที่ได้เดินทางมาเยี่ยมชมยังชุมชนไทดำ   
นิทานพื้นบ้านที่เล่าผ่านวัฒนธรรมประเพณี การแต่งกาย การดำเนินชีวิตจากรุ่นสู่รุ่น 2.คติชนประเภทที่ไม่ใช้ถ้อยคำ ไม่ว่าจะเป็น บ้านเรือน งานศิลปะหรืองานฝีมือ การทำเกษตรต่างๆ 3.คติชนประเภทผสม หรือการใช้ถ้อยคำประกอบการกระทำ ไม่ว่าจะเป็น การประกอบพิธีกรรมต่างๆ การละเล่น การร้องเพลงประกอบการเต้นรำ

ภาพประกอบที่ 1 บ้านชาวไทดำ ภาพประกอบที่ 2 การละเล่นชาวไทดำ

ชาวไทดำมีวิถีความเป็นอยู่ที่เรียบง่ายมีวัฒนธรรมที่เป็นเอกลักษณ์ของตนเอง เช่น ภาษาพูด ภาษาเขียน การแต่งกาย ขนบธรรมเนียมประเพณี และพิธีกรรมต่างๆ การดำรงชีวิตประจำวันยังคงผูกพันกับประเพณี พิธีกรรมและความเชื่อดั้งเดิมอยู่  
เป็นอันมากลักษณะทางสังคมไทดำยังคงรักษาขนบธรรมเนียมจารีตประเพณีไว้อย่างเคร่งครัด ซึ่งเป็นปัจจัยสสำคัญในความเป็นปึกแผ่นและการดำรงอัตลักษณ์ของกลุ่มชาติพันธ์

กลุ่มชาติพันธ์ไทดำบ้านนาป่าหนาด ได้มองเห็นการเปลี่ยนแปลงที่เกิดขึ้นและมีความตระหนักรู้ถึงภาวะปริแตกของอัตลักษณ์ เกิดความรู้สึกไม่มั่นคงในการดำเนินชีวิตเหมือนที่ผ่านมาจึงมีการเคลื่อนไหวเพื่อรับมือกับกระแสโลกาภิวัตน์ ด้วยการรื้อฟื้น และผลิตซ้ำ

อัตลักษณ์ทางวัฒนธรรมของตนขึ้นมา ซึ่งถือได้ว่าเป็นการปฏิบัติการเพื่อสร้างพื้นที่ทางสังคมวัฒนธรรมและแสดงตัวตัวต่อสาธารณะให้กับกลุ่มชาติพันธ์ของตน (นิวัต ทองวล,2558)

**2. คติชนวิทยากับการอธิบายแหล่งท่องเที่ยว**

ชาวไทดำบ้านนาป่าหนาดใช้ข้อมูลทางคติชนในการจัดระเบียบแบบแผนเป็นของตนเองซึ่งอยู่บนบรรทัดฐานของความเชื่อแล้วพิธีกรรมต่างๆ เช่น ความเชื่อเรื่องผีเรือนและพิธีกรรมเซ่นผีเรือน ความเชื่อเกี่ยวกับหมอรักษาหรือเจ้าบ้าน (เจ้าบ้าน หมายถึง   
พระเสื้อเมือง) พิธีเลี้ยงเจ้าบ้าน เป็นต้นมีขนบธรรมเนียมประเพณีที่แตกต่างออกไปอย่างเห็นได้ชัด วิถีชีวิตความเป็นอยู่ มีดังนี้

**2.1 ด้านการละเล่นไทดำ**

ชาวไทดำยังมีการละเล่นยังมีการละเล่นที่สืบทอดมาช้านาน เป็นการแสดงความเคารพต่อหมอมดประจำหมู่บ้าน ซึ่งจะมีเครื่องดนตรีประกอบไปด้วย ปี่ บั้งบู พางฮาด เรียกการละเล่นนี้ว่า “แซปาง” มีการแวดงในวัน 1 ค่ำ เดือนสาม และเดือนหก

 ภาพประกอบที่ 3 การละเล่นชาวไทดำ ภาพประกอบที่ 4 การละเล่น “ล้อ” ชาวไทดำ

**2.2 ด้านภาษา**

 ภาษาของชาวไทดำ ใช้อักษรไทยดำซึ่งเป็นอักษรเฉพาะกลุ่ม

ภาพประกอบที่ 5 ภาษาและตัวอักษร ไทดำ

2.**3 ด้านการทอผ้า**

จากการสัมภาสณ์ผู้นำด้านภูมิปัญญาทอผ้าและการสังเกตผ้าทอพบว่าการทอผ้าเริ่มต้นปลูกจนถึงเก็บฝ้ายประมาณ 6 เดือน จากนั้นจะเอาดอกฝ้ายมาอิ้วฝ้ายเพื่อเอาเมล็ดออก นำดอกฝ้ายที่ได้ไปถาบด้วยที่กงฝ้ายเพื่อให้ฝ้ายฟูเป็นปุยนำปุยฝ้ายไปล้อให้กลมๆยาวๆบนไม้ล้อฝ้าย ประมาณ 1 คืบ เรียกว่า “ล้อฝ้าย” เพื่อนำไปปั่นนำล้อฝ้ายไปปั่นด้วยในปั่นฝ้าย โดยใช้มือขวาหมุนที่มือของ  
ไนปั่นฝ้าย (ตามเข็มนาฬิกา) พร้อมกับมือซ้ายดึงล้อฝ้ายให้สัมพันธ์กันก็จะได้เส้นฝ้ายยาวขึ้นเรื่อย ๆ จนสุดแขน จึงใช้มือขวาหมุนกลับทางเพื่อเก็บเส้นฝ้ายไว้กับเหล็กในฝ้าย

**2.4 ด้านการแต่งกาย**

เครื่องแต่งกายของชาวไทดำ มีหลายอย่างทั้งผู้หญิงทั้งผู้ชาย เครื่องแต่งกายเป็นสัญลักษณ์ในการแบ่งกลุ่มชาติพันธ์  
โดยผู้ชายจะสวมใส่กางเกงขายาวขาแขบสีดำ กางเกงหัวโล่งขาสั้นสีดำหัวมีสายรูด ผู้ชายที่เป็นผู้เฒ่าผู้แก่จะใส่เสื้อฝ้ายสีดำ เสื้อแขนสั้น เสื้อแขนยาวเลยเข่ากระดุมกระต่องเงิน เสื้อคอจีนแขนยาว ทั้งตัวสั้นและตัวยาว กระดุมหัวแมลงวันที่ใช้ผ้าขอดทำแทนกระดุม  
เสื้อวาดที่ติดกระดุมเฉียงสีดำมีผ้าขาวม้าพาดบ่า ส่วนการแต่งกายของผู้หญิงบางครั้งทำให้ทราบถึงสถานภาพการสมรสของผู้หญิงด้วย เช่น ผู้หญิงที่แต่งงานแล้ว ผู้หญิงที่เป็นแม่หม้าย(สามีตาย) ผู้หญิงที่เป็นแม่ฮ้าง(แยกทางกับสามี) นอกจากนี้ยังทำให้ทราบว่าผู้หญิงชาวไทดำมีอุปนิสัยอย่างไรด้วย

ภาพประกอบที่ 6 การแต่งกาย ชายและหญิง ภาพประกอบที่ 7 การแต่งกายผู้สูงอายุ

**2.5 ด้านอาหาร**

 อาหารของชาวไทดำ ไม่ค่อยนิยมรับประทานเนื้อสัตว์ อาหารจึงประกอบด้วยผัก และน้ำพริก อาหารชั้นยอดของชาวไทดำ คือ แจ่วอด ซึ่งทำจากใบบอนคัน อาหารไทดำส่วนใหญ่ไม่มีรสเปรี้ยว รสชาติเค็มๆ เผ็ดๆ

ภาพประกอบที่ 8 อาหารชาวไทดำ

**2.6 ด้านประเพณี**

**ประเพณีการเกิด** ของไทดำบ้านนาป่าหนาด ในอดีตทำคลอดอาศัยหมอตำแย ปัจจุบันฝากครรภ์และคลอดที่โรงพยาบาลโดยนางพยาบาลเป็นผู้ทำคลอด ก่อนไปคลอดบุตรก็จะมีเพียงการบอกกล่าวผีเรือนให้รับรู้และคุ้มครอง

**ประเพณีการเลี้ยงดูบุตร** ในอดีตพ่อแม่จะเป็นผู้เลี้ยงเองตั้งแต่เกิด โดยให้หมอตำแยทำคลอดให้มีการบอกกล่าวผีเรือน   
ในการเลี้ยงดูบุตรมีการสอนให้ลูกๆของตนเพื่อให้มีสุขภาพดี และสอนให้สอนให้ลูกชายรู้จักการเลี้ยงชีพ รู้จักทำนา ทำไร่ และหาอาหาร ส่วนลูกผู้หญิงจะสอนให้รู้จักทอผ้า และงานบ้านเรือน

**ประเพณีการเลือกคู่ครองและการแต่งงาน** ในอดีตบ้านใดมีลูกผู้หญิง พอถึงวัยเป็นสาวแล้ว แม่จะให้ฝึกหัดปั่นฝ้ายบนบ้านหรือบนฮ้านข่วง ในปัจจุบันหนุ่มสาวจะพบและรู้จักกันในงานบุญประจำปีของหมู่บ้าน ตลาดและการพูดคุยทางโทรศัพท์ ไปมาหาสู่กันได้ง่าย บางคนรู้จักกัน รักกัน ตั้งแต่อยู่โรงเรียน บางคนไม่บอกกล่าวหรือปรึกษาพ่อแม่ของตน บางคนแต่งงานโดนที่พ่อแม่ไม่รู้ขั้นตอนการแต่งงานปรับลดลงเหลือเพียง 2 ขั้น คือ ขั้นสู่ขอ และขั้นแต่งงาน ฝ่ายชายไม่ต้องนอนกว้าน ค่าสินสอดแพงมาก บางคู่ 2-3 แสน ประเพณีตั้งใจทำมาหากิน ขยัน จริงใจ และจะแต่งงานกับไทดำด้วยกันเท่านั้น

**ประเพณีวัยหนุ่ม** การศึกษาอบรม พ่อจะสอนลูกชายให้รู้จักการทำไร่ไถนา จักสาน เช่น สาน กะเหล็บ กระบุง ข้อง ไซ และภาชนะต่างๆ ส่วนแม่จะสอนลูกสาวให้รู้จักการทำงานบ้านการเรือน ปั่นฝ้าย สาวไหม ทอผ้า และการประดิษฐ์ลวดลายต่าง ๆ   
บนผืนผ้า การเลือกคู่ครอง เมื่ออายุย่างเข้าสู่วัยหนุ่มวัยสาว ผู้สาวจะชวนเพื่อนๆ ไปลงข่วงปั่นฝ้ายเป็นกลุ่มๆ ในยามค่ำคืนของฤดูหนาว ส่วนผู้บ่าวก็จะชวนกันไปเกี้ยวสาวปั่นฝ้ายโดยเป่าปี่แล้วขับเพลงไทดำวนเวียนไปตามข่วงโน้นบ้างข่วงนี้บ้าง มีการขับโต้ตอบกันไปมาระหว่างหนุ่มสาวจนดึกดื่นจึงกลับขึ้นเรือนโดยมีผู้บ่าวที่ชอบคอกันติดตามไปส่ง กระทำเช่นนั้นจนเกิดความรักซึ่งกันและกัน   
และให้ผู้ใหญ่มาพูดคุยกัน หาลือกับลุงป้าน้าอาที่นับถือ แล้วค่อยแต่งงานกันตามประเพณี

**ประเพณีการตาย** การตายถือเป็นเรื่องปกติของมนุษย์ทั่วไป การประกอบพิธีกรรมการตายของชาวไทดำ เชื่อว่า  
ชีวิตหลังความตาย จะไปอยู่เมืองฟ้าทำมาหากินเช่นเดียวกับเมืองคน การประกอบพิธีกรรมเกี่ยวกับการตายของไทดำ คือแบบฝังศพ  
ที่เป็นพิธีแบบดั้งเดิม เมื่อมีคนตาย ชาวบ้านจะปิดประตูหน้าต่างและหยุดทำงาน จนกว่าจะนำศพไปฝังที่ป่าช้า เพราะเชื่อว่าตาย  
จะเอาคนจากบ้านที่ไม่ปิดประตูหน้าต่างไปด้วยหรือวิญญาณผู้ตายจะเข้าไปในบ้านที่เปิดประตูหน้าต่างไว้

**2.7 ด้านพิธีกรรมต่างๆ**

พิธีกรรมของชาวไทดำมี ดังนี้

**พิธีแต่งดองหรือวิธีแต่งดองใหญ่** พิธีแต่งงานของชาวไทดำ มีกำหนด 3 วัน บางครั้งจะจัดพร้อมกับพิธีกรรม เสนเรือน วันแรกฝ่ายชายจะทำพิธีเซ่นผีเรือนที่บ้านเจ้าสาว โดยฆ่าหมู 1 ตัว ไก่ 8 ตัว ปลาปิ้ง 8 ห่อ หาด 8 ห่อ เหล้าไห 2 ไห พร้อมกับเงินสินเลี้ยงหรือค่าน้ำนม 5 หมัน 2 บี้ (หมันเป็นหน่วยนับมีค่าเท่ากับเงินปอนค์ของฝรั่งเศษส่วนบี้เป็นเศษของปอนค์) และฆ่าควาย 1 ตัว   
เลี้ยงแขกที่มาร่วมงาน วันที่สองสะใภ้ใหม่จะไปหยามเรือนพ่อปู่แม่ย่า คือไปเยี่ยมพ่อแม่ของสามีตั้งแต่ตอนเช้าเพื่อแสดงความเคารพ สะใภ้จะต้องมีของไปฝาก เช่น ผ้าเปียว (ผ้าคุมศรีษะของสตรีชาวไทดำ) ผ้าปูที่นอน ซิ่นไหม เสื้อถุงย่าม ที่ทำจากฝีมือของตนเอง   
ส่วนพ่อปู่แม่ย่าจะให้เงินรับไหว้จำนวน 5-10 หมัน หรือให้สิ่งของตอบแทนตามสมควรแก่ฐานะ หลังจากนั้นก็ไปนบไหว้ญาติผู้ใหญ่  
ของสามี จนกระทั้งถึงตอนบ่ายจึงเดินทางกลับไปรับประทานอาหาร เรียกว่ากินงายหัว ส่วนวันที่สามของพิธีแต่งดองเป็นวันสรุป  
เพื่อเก็บของที่ยืมมาจัดงานส่ง ทำอาหารเลี้ยงผู้ที่มาช่วยงาน ส่วนมากจะเป็นญาติพี่น้องเพื่อนสนิทและเพื่อนบ้านใกล้เคียง  
ตามทำเนียมของไทดำ

**พิธีขับมด** เป็นจารีตในการรักษาโรคภัยไข้เจ็บของชาวไทดำ เมื่อมีคนเจ็บป่วยเรื้อรังในครอบครัวรักษาด้วยหมอยาพื้นเมืองแล้วไม่หาย สามีภรรยาหรือญาติของผู้ป่วยจะไปหมอเหยา มาเสกเป่าเยียวยาแก้ไข ถ้ายังไม่หายก็ไปเชิญหมอมด มาทำพิธีรักษา   
หมอมดจะรักษาด้วยการขับมดและเสี่ยงทาย เพื่อให้ทราบสาเหตุของการเจ็บป่วย การรักษาของหมอมดไม่มีข้อห้ามในการรักษาร่วมกับแพทย์แผนปัจจุบัน เป็นการรักษาทางด้านจิตใจ ทำให้ผู้ป่วยมีขวัญและกำลังใจดีขึ้น ซึ่งอาจทำให้หายอาการเจ็บป่วย

**พิธีป๊าดต๊ง** เป็นพิธีกรรมเกี่ยวกับผีเรือนที่สำคัญของชาวไทดำ การป๊าดต๊ง คือ การจัดข้าวปลาอาหารใส่พาน(ป๊านต๊ง)  
ไปวางไว้เพื่อให้ผีเรือนกินที่กะล่อหอง(ห้องผีเรือน) ผีเรือนของไทดำ มี 2 อย่าง คือ ผีผู้ต้าว กับ ผีผู้น้อย กะล่อหองผีเรือนผู้ต้าว  
จะมีฝากั้นเจาะรูเล็กๆที่พื้นห้อง ต่างจากกะล่อหองผีเรือนผู้น้อยที่ไม่มีกั้นฝา เจาะรูเล็กๆที่ข้างฝา พิธีป๊าดต๊งของชาวไทดำ มี 3 อย่าง ได้แก่ ป๊าดต๊งธรรมดา ป๊าดต๊งใหญ่ และป๊าดต๊งตอนเสนเรือน

**พิธีเสนเรือน** เป็นพิธีเซ่นไหว้ผีเรือนของชาวไทดำซึ่งเป็นผีบรรพบุรุษ ได้แก่ พ่อแม่ ปู่ย่า ตายาย และบรรพบุรุษที่ล่วงลับ  
ไปแล้ว ตามปกติพิธีเสนเรือนจะปฏิบัติทุกครอบครัวเป็นประจำ 2-3 ปี ต่อครั้ง ขึ้นอยู่กับฐานะและความพร้อมของครอบครัวด้วย

**พิธีเลี้ยงเจ้าบ้าน** เจ้าบ้านเป็นความเชื้อของชาวไทดำอย่างหนึ่งที่สร้างความมั่นใจ สร้างความปลอดภัยและสร้างกำลังใจให้กับชาวไทดำ การดำรงชีวิตอยู่ในโลกนี้ ไทดำ มีความเชื่อในเรื่องผีเจ้าบ้าน ซึ่งมีอิทธิฤทธิ์เป็นเหมือนเทพหรือเทวดาที่ดูแล  
รักษาหมู่บ้าน คุ้มครองชาวบ้านให้อยู่เย็นเป็นสุขทั้งการเดินทางไปทำงานที่อื่นๆ นอกหมู่บ้านให้ปลอดภัย เป็นที่พึ่งในการ ทำนา ทำไร่ และการทำเกษตรอื่นๆ ชาวไทดำจึงทำพิธีเลี้ยงบ้านทุกปี

แหล่งท่องเที่ยวเชิงวัฒนธรรม ของชุมชนไทดำในจังหวัดเลยพบว่าชาวไทดำมีศักยภาพการ ท่องเที่ยว ในด้านต่างๆ ได้แก่   
การเที่ยวชมบ้านเรือนชาวไทดำ โดยที่บ้านไทดำมีลักษณะเป็นเอกลักษณ์ที่เป็นแบบ เฉพาะของตนเอง และการเที่ยวชมวิถีชีวิตความเป็นอยู่ ประกอบด้วยประเพณี การแต่งกาย ภาษาและวัฒนธรรม พิธีกรรมต่าง ๆ (ภัทรธิรา ผลงาม:2559)

**3. คติชนวิทยากับการสร้างผลิตภัณฑ์การท่องเที่ยว**

 ปัจจุบันชาวบ้านไทดำบ้านนาป่าหนาด ได้นำเอาข้อมูลทางคติชนวิทยาที่เป็นทุนทางวัฒนธรรมมาใช้เพื่อเพิ่มมูลค่า  
ให้ผลิตภัณฑ์และการท่องเที่ยว โดยเน้นให้ผลิตภัณฑ์หรือการท่องเที่ยวนั้น “บอกเล่า” อดีตที่เกี่ยวข้องกับท้องถิ่น ผ่านการจำลอง  
อดีตเก่า และสร้าง อดีตใหม่ ท่ามกลางการโหยหา วิถีไทย โดยใช้ข้อมูลทางคติชนวิทยา ที่เป็นที่รับรู้กันทั่วไป อาทิ เช่น วัฒนธรรมประเพณี ภาษา การละเล่น อาหาร ผ้าทอ การแต่งกาย งานฝีมือ ศิลปะหัตถกรรม ประวัติศาสตร์ ตลอดถึงพิธีกรรมต่าง ๆ   
ยกตัวอย่างเช่น ผ้าซิ่นลายนางหาญ เป็นภูมิปัญญาด้านลายผ้าดั้งเดิมของชาวไทดำ บ้านนาป่าหนาด ตำบลเขาแก้ว อำเภอเชียงคาน จังหวัดเลย “ซิ่นนางหาญ หรือ ผ้านางหาญ” เริ่มมีขึ้นตั้งแต่สมัยใดยังไม่ทราบได้แต่ชาวไทดำบ้านนาป่าหนาดได้นำมาจากเมืองแถง หรือเมืองเดียนเบียนฟู ประเทศเวียดนาม สมัยอพยพมาลาว กล่าวกันว่าผ้านางหาญเป็นผ้าถุงของภรรยาเจ้านายชั้นผู้ใหญ่ท่านหนึ่ง  
ทอขึ้น เพื่อใส่ให้แตกต่างจากผ้าถุงไทดำทั่วไป เป็นเครื่องแต่งกายของชนชั้นเจ้านายฝ่ายหญิง บุคคลทั่วไปไม่สามารถนำมาใช้ได้  
บางตำนานว่า มีพี่น้องที่เป็นหญิงไทดำสามคน คนแรกเป็นผู้คิดค้นการมัดลายและทำการทอ แต่ทอยังไม่ทันแล้วเสร็จก็เสียชีวิตลง  
โดยไม่ทราบสาเหตุ หญิงคนที่สองจึงได้ทอต่อในระหว่างทอก็เสียชีวิตตามกันไปเป็นคนที่สอง ต่อมาหญิงคนที่สามที่จะทอต่อจึงได้  
บอกกล่าวผีเรือนว่า "หากทอซิ่นผืนนี้สำเร็จ เมื่อมีการเสนเฮือนจะนำผ้าที่ทอได้ผืนแรกนี้ใส่สำรับไหว้ผีเรือนก่อน" แล้วหญิงคนที่สาม  
จึงสามารถทอซิ่นผืนดังกล่าวได้สำเร็จ และตั้งแต่นั้นมาชาวไทดำจึงนิยมใช้ซิ่นนางหาญประกอบในพิธีกรรมการเสนเฮือน  
มาจนถึงปัจจุบัน ในสมัยก่อนซิ่นนนางหาญจะใช้ในการประกอบพิธีกรรมต่าง ๆ เช่น เลี้ยงบ้านหลอเฮือน แสนเฮือนใส่ในพาน  
แม่เบ้านาง หรือแม่ในอดีตชาติ จะไม่นำมานุ่งเพราะทอถวายเจ้าชนชั้นสูง เช่น ราชินี และเชื้อพระวงศ์ และที่เรียกกันว่า "นางหาญ" เนื่องจากมีความหมายว่า มีความกล้าที่จะทอผ้า และกล้าแสดงออก หาญพูด หาญทำ และทำได้ ผ้านางหาญมีขั้นตอนการทอ  
ที่ค่อนข้างยุ่งยากมีลวดลายที่มีความละเอียดผสมผสานโดยชนไทดำถือว่านาคเป็นสิ่งสำคัญ เพราะพญานาคเอาน้ำให้ใช้ให้อยู่ให้กิน  
จึงคิดลายนาค ไว้เป็นส่วนหนึ่งของลายผ้า (สำลาน กรมทอง:2560)

ภาพประกอบที่ 9 ผ้าซิ่นลายนางหาญ ภาพประกอบที่ 10 แจ่วอดชาวไทดำ

ผลิตภัณฑ์อีกมากมายที่ถูกสร้างขึ้นมาจากข้อมูลทางคติชนวิทยา เช่น แจ่วอด เป็นอาหารของชาวไทดำ ที่ต้องใช้ความอดทนและใช้เวลาเป็นอย่างมากในการทำ

ภาพประกอบที่ 11 ผลิตภัณฑ์ ชาวไทดำ

ข้อมูลคติชนวิทยามีบทบาทที่น่าสนใจในการเพิ่มมูลค่าให้แก่ผลิตภัณฑ์และการท่องเที่ยวท้องถิ่นท่ามกลางปรากฏการณ์  
โหยหาอดีตในสังคม ทั้งในฐานะส่วนหนึ่งของการจำลองและสร้าง อดีต เพื่อการท่องเที่ยว ฐานะเครื่องมือเพิ่มมูลค่าให้แก่ผลิตภัณฑ์และการท่องเที่ยว และฐานะการสร้างภาพลักษณ์ความเป็น คนไทยรุ่นใหม่ (Modern Thai) แก่ผู้บริโภค ซึ่งนับว่าเป็นตัวอย่างสำคัญ  
ในการใช้ข้อมูลทางคติชนเพื่อสร้างมูลค่าเพิ่มให้แก่ผลิตภัณฑ์และการท่องเที่ยวท้องถิ่นตามแนวทางเศรษฐกิจสร้างสรรค์  
(อภิลักษณ์ เกษมผลกูล:2556)

**4. คติชนวิทยากับการสร้างแหล่งการเรียนรู้**

ชุมชนไทดำบ้านนาป่าหนาด ได้สร้างแหล่งการเรียนรู้ ขึ้นใน ปี พ.ศ.2554 โดยนายเพชรตะบอง ไพศูนย์ เห็นว่าชาวไทดำ  
บ้านนาป่าหนาดนั้นมี ภาษาพูด ภาษาเขียน การแต่งกาย ขนบธรรมเนียมประเพณี พิธีกรรม ความเชื่อ และวัฒนธรรมที่เป็นเอกลักษณ์

ของตนเอง เขาจึงร่วมกับญาติพี่น้องในตระกูลรวบรวมทุนทรัพย์ส่วนตัวและสร้างชมรมบ้านพิพิธภัณฑ์ไทดำขึ้นบนเนื้อที่ประมาณ 10 ไร่ เพื่อจัดแสดงข้าวของเครื่องใช้โบราณของคนในหมู่บ้าน โดยในเดือนธันวาคมของทุกปีจะมีชาวไทดำจากเวียดนาม ลาว เพชรบุรี นครปฐม สุพรรณบุรี และลพบุรี มาร่วมงาน และยังมีการแสดงประเพณีและการละเล่นพื้นเมืองให้นักท่องเที่ยวได้ชมอีกด้วย

ภาพประกอบที่ 12 แหล่งการเรียนรู้ชาวไทดำ

ในบ้านพิพิธภัณฑ์ของชาวไทดำบ้านนาป่าหนาดได้นำข้อมูลทางคติชน มาจัดแสดงไว้หลากหลายอย่างเพื่อให้ผู้ที่สนใจ  
ได้เข้ามาเยี่ยมชมรู้จักความเป็นไทดำอย่างลึกซึ้ง ยกตัวอย่างเช่น พิพิธภัณฑ์ ที่รวบรวมความเป็นไทดำไว้ การสร้างบ้าน ห้องต่าง ๆ  
ในบ้าน ห้องผีบ้านผีเรือน ห้องพ่อแม่ ห้องลูกสาว ห้องลูกชาย เคร่องมือเครื่องใช้อุปกรณ์การเกษตร เสื้อผ้า เครื่องประดับ และอื่นๆ ตลอดถึงยังมี ศูนย์วัฒนธรรม ที่อยู่ในตัวหมู่บ้านยังเป็นศูนย์รวมความเป็นไทดำอีกด้วย

แหล่งการเรียนรู้ในชุมชนมีบทบาทเสมือนหนึ่งเป็นสถาบันการศึกษาอย่างไม่เป็นทางการ ที่คนในชุมชนสามารถเข้าไปใช้  
ไปศึกษาหาความรู้เพิ่มเติมได้ตามอัธยาศัย (นาวา วงษ์พรม:2560

**5. คติชนวิทยากับการสร้างสรรค์กิจกรรมการท่องเที่ยว**

 กิจกรรมการท่องเที่ยวภายในหมู่บ้านไทยดำบ้านนาป่าหนาด ก็จะมีการสาธิตการทอผ้า การร่ายรำตามประเพณี  
ของชาวไทยดำ รวมไปถึงเครื่องใช้เครื่องไม้เครื่องมือในสมัยก่อนที่เก็บไว้ในพิพิธภัณฑ์อีกด้วย นอกจากนี้ยังมีข้าวปลาอาหารไว้ต้อนรับ ของที่ระลึกมากมายไม่ว่าจะเป็น ผ้าฝ้ายทอมือ ไว้ให้ซื้อติดไม้ติดมือกลับไปได้ด้วยภาพวิวสวยๆของภูแก้ว และภูมิทัศน์ของชุมชนไทดำบ้านนาป่าหนาด

ภาพประกอบที่ 13 กิจกรรมชาวไทดำ

ชาวไทดำบ้านนาป่าหนาดได้นำข้อมูลทางคติชนของตนไปสร้างคุณค่าให้กับการท่องเที่ยวได้ ด้วยเหตุนี้ การนำคติชนเข้ามาใช้ในการจัดการท่องเที่ยวจึงเป็นการใช้ข้อมูลทางคติชนอย่างสร้างสรรค์เปรียบเสมือนสื่อกลางที่จะนำข้อมูลคติชนของชุมชนออกสู่คน  
ภายนอก กิจกรรมดังกล่าวจะทำให้ชุมชนเกิดความตระหนัก เห็นความสำคัญในวัฒนธรรมของตนเอง สามารถสร้างสรรค์คติชน  
ให้เกิดมูลค่าเพิ่มได้ และสามารถใช้แนวทางการจัดการท่องเที่ยวนี้เพื่อส่งเสริมการจัดการท่องเที่ยวให้เกิดความยั่งยืน  
กับทุกชุมชนอีกด้วย (สุดารัตน์ ตัณฑะอาริยะ และ ศิริณา จิตต์จรัส:2563)

**บทสรุป**

ชาวไทดำบ้านนาป่าหนาดตั้งแต่อดีตจนถึงปัจจุบัน มีการดำเนินชีวิต วัฒนธรรมประเพณี ภาษา พิธีกรรมต่าง ๆ   
ที่เป็นเอกลักษณ์ของตัวเอง แต่พอถึงยุคโลกาภิวัตน์ ชาวไทดำบ้านนาป่าหนาดได้ใช้ข้อมูลทางคติชนหรือวัฒนธรรม มาสร้างอัตลักษณ์ความเป็นตัวตนของชาติพันธ์ไทดำ แหล่งการเรียนรู้ ผลิตภัณฑ์ เพื่อเพิ่มมูลค่าของสินค้า ตลอดจนการจัดการท่องเที่ยวในชุมชน  
ของตนเอง แต่เมื่อบริบททางสังคมเปลี่ยนไป การท่องเที่ยวเข้ามามีบทบาทสำคัญต่อการพัฒนาประเทศทำให้วัฒนธรรม  
เข้าสู่กระบวนการปรับเปลี่ยนเป็นสินค้า ดังนั้นข้อมูลคติชนวิทยาจึงถูกสร้างคุณค่าและนำมาพัฒนาการท่องเที่ยวท่ามกลางกระแส  
โลกาภิวัตน์ดังกล่าว ด้วยเหตุผลนี้ นอกจากจะนำข้อมูลทางคติชนมาใช้อย่างสร้างสรรค์และมีประโยชน์ในการจัดการท่องเที่ยวแล้ว  
ยังเป็นการรักษาไว้ซึ่งวัฒนธรรมประเพณี วิถีการดำรงชีวิตของชาวไทดำบ้านนาป่าหนาดอีกด้วย

**เอกสารอ้างอิง**

ภัทรธิรา ผลงาม.(2559).**การท่องเที่ยวเชิงวัฒนธรรมของชุมชนไทดำในจังหวัดเลย**.คณะมนุษยศาสตร์และสังคมศาสตร์   
 มหาวิทยาลัยราชภัฎเลย.

อิสริยาภรณ์ ชัยกุหลาบ และ ไทยโรจน์ พวงมณี.**การศึกษาวิเคราะห์ผ้าซิ่นลายนางหาญของ กลุ่มชาติพันธุ์ไทดำอำเภอเชียงคาน   
 จังหวัดเลย**.สาขามนุษยศาสตร์และสงัคมศาสตร์.การประชุมวิชาการของมหาวิทยาลัยเกษตรศาสตร์ครั้งที่ 56.

อภิลักษณ์ เกษมผลกูล.(2556).**เรื่องเล่าพื้นบ้านกับการสร้างมูลค่าเพิ่มแก่ผลิตภัณฑ์และการท่องเที่ยวท้องถิ่นในภาคกลาง:  
 มิติความสัมพันธ์ระหว่างปรากฏการณ์โหยหาอดีตกับเศรษฐกิจสร้างสรรค์**.คณะศิลปะศาสตร์มหาวิทยาลัยมหิดล.

นาวา วงษ์พรม.(2560).**แหล่งการเรียนรู้ในชุมชน**.คณะมนุษยศาสตร์และสังคมศาสตร์ มหาวิทยาลัยราชภัฏอุดรธานี.

สุดารัตน์ ตัณฑะอาริยะ และ ศิริณา จิตต์จรัส.(2563).**แนวทางการจัดการท่องเที่ยวโดยใช้คติชนของชุมชน**.คณะศึกษาศาสตร์  
 มหาวิทยาลัยศิลปากร.